คุณภาพชีวิตของผู้สูงอายุในชุมชนตำบลหนามแดง อำเภอเมือง จังหวัดฉะเชิงเทรา

อนุชา ทองสงค์1, ผู้ช่วยศาสตราจารย์ ดร.กนิษฐา แย้มโพธิ์ใช้2

Email Anucha50137@icloud.com

**บทคัดย่อ**

การวิจัยนี้มีวัตถุประสงค์เพื่อศึกษาระดับคุณภาพชีวิตของผู้สูงอายุในชุมชนตำบลหนามแดง อำเภอเมือง จังหวัด ฉะเชิงเทรา เพื่อเปรียบเทียบคุณภาพชีวิตของผู้สูงอายุในชุมชนตำบลหนามแดง จำแนกตามปัจจัยบุคคลและเพื่อศึกษาความสัมพันธ์ระหว่างการจัดสวัสดิการผู้สูงอายุของชุมชน กับระดับคุณภาพชีวิตของผู้สูงอายุในชุมชนหนามแดง อำเภอมือง จังหวัดฉะเชิงเทรา กลุ่มตัวอย่าง คือ ประชาชนในจังหวัดฉะเชิงเทรา 355 คน ด้วยแบบสอบถาม สถิติที่ใช้ในการวิเคราะห์ คือ ค่าร้อยละ ค่าเฉลี่ย ส่วนเบี่ยงเบนมาตรฐาน การทดสอบแบบที่อยู่ในการวิเคราะห์ความแปรปรวนทางเดียว และการวิเคราะห์ ค่าสหสัมพันธ์เพียร์สัน

ผลการวิจัย พบว่า ระดับคุณภาพชีวิตของผู้สูงอายุในชุมชนตำบลหนามแดง อำเภอเมือง จังหวัดฉะเชิงเทรา มีคุณภาพชีวิตอยู่ในระดับน้อย ผลการทดสอบสมมติฐาน พบว่า เพศ อายุ จำนวนสมาชิกในครอบครัว ลักษณะการอยู่อาศัยในครอบครัวแตกต่างกัน ระดับคุณภาพชีวิตของผู้สูงอายุในตำบลหนามแดงไม่ต่างกัน ปัจจัยด้านรายได้ต่อเดือน แหล่งรายได้ปัจจุบัน และเจ้าของสถานที่พักอาศัย และการได้รับการสนับสนุน สวัสดิการจากทางภาครัฐ เป็นสมาชิกแตกต่างกันอย่างมีนัยสำคัญทางสถิติ 0.05 และ 0.1

นอกจากนี้ผลการทดสอบพบว่า การจัดสวัสดิการผู้สูงอายุ ด้านความปลอดภัยทางสังคม ด้านที่อยู่อาศัย ด้านนันทนาการ มีความสัมพันธ์กับระดับคุณภาพชีวิตผู้สูงอายุอย่างมีนัยสำคัญทางสถิติ .05 และ .01 และการจัดสวัสดิการด้านสุขภาพอนามัยไม่มีความสัมพันธ์กับคุณภาพชีวิตของผู้สูงอายุในตำบลหนามแดง อำเภอเมือง จังหวัดฉะเชิงเทรา

**คำสำคัญ**: คุณภาพชีวิต, ผู้สูงอายุ, พื้นที่จังหวัดฉะเชิงเทรา

Quality of Life of the Elderly in Namdaeng Sub-District Community, Muang District Chachoengsao Province

Anucha Thongsong1 , Assistant Professor. Doctor Kanitta Yampochai2

1,2,3 Major Field Social Development and Administration, Faculty of Social Sciences. Kasetsart University

1,Email [Anucha50137@icloud.com](mailto:Anucha50137@icloud.com)

Abstract

The purpose of this research is to study the quality of life of the elderly in the in Nam Daeng Subdistrict community, Mueang District, Chachoengsao Province, in order to compare the quality of life of the elderly in the Nam Daeng subdistrict community. Classified according to individual factors and to study the relationship between the provision of welfare for the elderly in the community. and the level of quality of life of the elderly in Nam Daeng community, Mueang District, Chachoengsao Province The sample group was 355 people in Chachoengsao Province using a questionnaire. Statistics used in the analysis are percentage, mean, and standard deviation. The test type was in one-way analysis of variance. and analysis Pearson correlation value The results of the research found that the quality of life level of the elderly in Nam Daeng subdistrict community The quality of life is low.

The results of the hypothesis testing found that gender, age, number of family members The nature of family living is different. The quality of life of the elderly in Nam Daeng Subdistrict is no different. Monthly income factor Current source of income and owners of residential premises and receiving welfare support from the government Membership in the community is significantly different at 0.05 and 0.1 In addition, the test results found that Providing welfare for the elderly Social safety Residential side Recreation It is significantly related to the quality of life of the elderly at .05 and .01, and the provision of health welfare is not related to the quality of life of the elderly in Nam Daeng Subdistrict, Mueang District, Chachoengsao Province.

Keywords: quality of life, elderly, Chachoengsao province

**บทนำ**

สังคมโลกปัจจุบัน การเพิ่มขึ้นของสัดส่วนประชากรผู้สูงอายุเป็นสถานการณ์ที่ทุกประเทศทั่วโลกกำลังเผชิญ โดยเฉพาะโครงสร้างประชากรของผู้สูงอายุที่มีการเปลี่ยนแปลงอย่างต่อเนื่อง หรือที่เรียกอีกอย่างหนึ่งว่าสังคมผู้สูงอายุซึ่งองค์การสหประชาชาติได้ให้นิยามคำว่า ผู้สูงอายุ คือ ประชากรทั้งเพศชายและเพศหญิงที่มีอายุมากกว่า 60 ปีขึ้นไป โดยเป็น การนิยามนับตั้งแต่อายุเกิด การกำหนดอายุผู้สูงอายุมีความหลากหลายตามแต่ละประเทศ เช่น ประเทศที่เจริญมักจัดผู้สูงอายุนับจาก 65 ปีขึ้นไป หรือบางประเทศอาจนิยามผู้สูงอายุตามอายุเกษียณงาน (อายุ 50 หรือ 60 หรือ 65 ปี) หรือนิยามตามสภาพร่างกายโดยคำว่า สังคมผู้สูงอายุ องค์การสหประชาชาติแบ่งเป็น 3 ระดับ ได้แก่ ระดับการก้าวเข้าสู่สังคมผู้สูงอายุ (Ageing society หรือ Aging society) คือ การมีประชากรอายุ 60 ปีขึ้นไปมากกว่าร้อยละ 10 ของประชากรทั้งประเทศหรือมีประชากร 65 ปีขึ้นไปมากกว่าร้อยละ 7 ของประชากรทั้งประเทศ ระดับสังคมผู้สูงอายุโดยสมบูรณ์ (Aged society) คือ ประชากรอายุ 65 ปีขึ้นไปเพิ่มเป็นร้อยละ 14 ของประชากรทั้งประเทศ และสังคมสูงวัยระดับสุดยอด (Super aged society) คือ สังคมที่มีประชากรอายุ 65 ปีขึ้นไปมากกว่าร้อยละ 20 ของประชากรทั้งประเทศ (กองสถิติสังคม สำนักงานสถิติแห่งชาติ กระทรวงดิจิทัลเพื่อเศรษฐกิจและสังคม, 2567)

ประเทศไทยนับเป็นอีกประเทศหนึ่งที่กำลังก้าวเข้าสู่การเป็นสังคมผู้สูงอายุหรือภาวะประชากรสูงวัย เนื่องจากการเปลี่ยนแปลงโครงสร้างประชากร อันเนื่องมาจากการลดลงของภาวะเจริญพันธุ์ และในเวลาเดียวกันคนไทยก็มีอายุยืนยาวขึ้น โดยกรมกิจการผู้สูงอายุได้บันทึกสถิติไว้ว่าประเทศไทยเข้าสู่สังคมผู้สูงอายุอย่างเต็มตัวใน ปี พ.ศ.2565 และคาดการณ์ว่าใน ปี พ.ศ.2573 จะมีสัดส่วนประชากรสูงวัยเพิ่มขึ้นอยู่ที่ร้อยละ 26.9 ของประชากร (กรมกิจการผู้สูงอายุ, 2566) การเปลี่ยนแปลงในวัยสูงอายุ ผู้สูงอายุจะมีการเปลี่ยนแปลงทั้งด้านร่างกาย ด้านจิตใจและด้านสังคม โดยจะมีการเปลี่ยนแปลงไปในทางเสื่อมมากกว่าการเจริญเติบโต นอกจากการเปลี่ยนแปลงทางด้านร่างกาย ด้านสังคม และด้านจิตใจที่มีผลกระทบกับผู้สูงอายุแล้วยังพบปัญหาการที่ลูกต้องเข้าไปทำงานในเมืองทิ้งให้ผู้สูงอายุต้องดูแลตนเอง ปัญหาการทำร้ายร่างกาย ทำร้ายจิตใจของผู้สูงอายุโดยลูกหลาน ปัญหาความเครียดของผู้ดูแลผู้สูงอายุที่ต้องอยู่ในภาวะพึ่งพิง ดังนั้นผู้สูงอายุต้องเน้นการดูแลแบบองค์รวม การส่งเสริมสุขภาพ การป้องกันโรคการรักษาพยาบาลและการฟื้นฟูสภาพ โดยควรเน้นให้ความสำคัญกับการส่งเสริมสุขภาพและการป้องกันโรคเป็นเรื่องสำคัญ และต้องทำอย่างไรเพื่อเป็นการป้องกันไม่ให้ผู้สูงอายุป่วย หลีกเลี่ยงการรักษาที่มีค่าใช้จ่ายสูงในการรักษาพยาบาล ซึ่งการดูแลผู้สูงอายุนั้นควรมีการร่วมมือตั้งแต่ระดับครอบครัว ชุมชนท้องถิ่น หน่วยงานภาครัฐและภาคเอกชน โดยเน้นการดูแลให้กลุ่มผู้สูงอายุที่ต้องการความช่วยเหลือ (กลุ่มติดเตียง) สามารถเปลี่ยนแปลงเป็นช่วยเหลือตัวเองได้ (กลุ่มติดบ้าน) และกลุ่มผู้สูงอายุที่มีผู้ช่วยเหลือ สามารถพัฒนาให้ช่วยเหลือตัวเองได้ดีและช่วยเหลือผู้อื่นได้ (กลุ่มติดสังคม) (กรมพัฒนาสังคมและสวัสดิการ, 2565) สังคมผู้สูงอายุจะมีผลกระทบสำคัญต่อเศรษฐกิจ มหภาคหลายประการ เช่น ประชากรวัยแรงงานลดลง การออมลดลงและการเจริญเติบโตทางเศรษฐกิจลดลง สิ่งที่ตามมาจากการเปลี่ยนแปลงคือ อัตราส่วนพึ่งพิงในวัยสูงอายุเพิ่มมากขึ้น ทำให้เกิดปัญหาต่างๆ เพิ่มขึ้นตามไปด้วย เช่น ปัญหาทางด้านสุขภาพ ด้านเศรษฐกิจ ด้ายสภาพจิตใจและอารมณ์ที่อยู่อาศัย ตลอดจนปัญหาในการปรับตัวการพัฒนาคุณภาพชีวิตผู้สูงอายุเป็นยุทธศาสตร์หนึ่งในแผนพัฒนาเศรษฐกิจและสังคมแห่งชาติ ฉบับที่ 13 (พ.ศ. 2566-2570) แผนปฏิบัติการด้านผู้สูงอายุ ระยะที่ 3 (พ.ศ. 2566-2580) ตลอดจนพระราชบัญญัติผู้สูงอายุ พ.ศ.2546 (กระทรวงการพัฒนาสังคมและความมั่นคงของมนุษย์, 2564)

ดังนั้นการให้ความสำคัญกับการศึกษาคุณภาพชีวิตของผู้สูงอายุเพื่อค้นหาแนวทางในการพัฒนาคุณภาพชีวิตผู้สูงอายุในพื้นที่จึงเป็นส่วนสำคัญ ถึงแม้จะมีงานวิจัยที่ศึกษาเกี่ยวกับคุณภาพชีวิตของผู้สูงอายุจำนวนไม่น้อย แต่เนื่องจากสังคมในปัจจุบันมีการเปลี่ยนแปลงอย่างรวดเร็ว ทั้งทางด้านสังคม วัฒนธรรม การดำเนินชีวิตของผู้คนและรูปแบบของครอบครัว ซึ่งพื้นที่เขตตำบลหนามแดง อำเภอเมือง จังหวัดฉะเชิงเทรา เป็นพื้นที่ตัวอย่าง เนื่องจากมีความหลากหลายทั้งทางด้านเศรษฐกิจ ด้านสังคม และด้านสุขภาพ ซึ่งจากจำนวนและสัดส่วนประชากรผู้สูงอายุในพื้นที่เขตตำบลหนามแดง อำเภอเมือง จังหวัดฉะเชิงเทรา มีพื้นที่ในความรับผิดชอบทั้งหมด 8.97 ตารางกิโลเมตร หรือร้อยละ 2.36 ของพื้นที่รวมทั้งอำเภอ ครอบคลุม 7 หมู่บ้านมีประชากรทั้งสิ้น 3,174 คนโดยมีผู้อายุมากกว่า 60 ปี ขึ้นไป ซึ่งเป็นองค์กรปกครองส่วนท้องถิ่น ที่ให้ความสำคัญกับคุณภาพชีวิตของผู้สูงอายุ เนื่องจากคุณภาพชีวิตของผู้สูงอายุถือเป็นสิ่งสำคัญ เพราะผู้สูงอายุเป็นผู้ที่ทำคุณประโยชน์ต่อสังคมมาก่อน เป็นผู้ชี้แนะในสิ่งที่เป็นประโยชน์และเป็นแบบอย่างสำคัญในการถ่ายทอดวัฒนธรรมประเพณีสู่คนรุ่นหลัง มีการเพิ่มขึ้นผู้สูงอายุ 3,174 คน และมีแนวโน้มเพิ่มขึ้นทุกปี (เทศบาลจังหวัดฉะเชิงเทรา, 2567)

ด้วยเหตุผลดังกล่าวข้างต้น ผู้วิจัยมีความสนใจศึกษาคุณภาพชีวิตของผู้สูงอายุในตำบลหนามแดง อำเภอเมือง จังหวัดฉะเชิงเทรา เพื่อเป็นแนวทางในการพัฒนาคุณภาพชีวิตผู้สูงอายุ เพื่อให้ทุกภาคส่วนในพื้นที่ มีส่วนร่วมในการส่งเสริมให้ผู้สูงอายุมีคุณภาพชีวิตที่ดี สามารถดำรงชีวิตอยู่ภายในครอบครัวและสังคมได้อย่างเป็นสุข และคาดว่าการศึกษาครั้งนี้จะเป็นประโยชน์ต่อชุมชนและหน่วยงานที่เกี่ยวข้องในการพัฒนาคุณภาพชีวิตผู้สูงอายุ และใช้เป็นข้อมูลในการวางแนวทางในการดูแลช่วยเหลือผู้สูงอายุให้มีคุณภาพชีวิตความเป็นอยู่ที่ดีขึ้น อีกทั้งจะทำให้หน่วยงานที่เกี่ยวข้องสามารถกำหนดนโยบายเพื่อยกระดับคุณภาพชีวิตของผู้สูงอายุให้ดียิ่งขึ้นต่อไป

**วัตถุประสงค์ของการวิจัย**

1. เพื่อศึกษาระดับคุณภาพชีวิตของผู้สูงอายุในชุมชนตำบลหนามแดง อำเภอเมือง จังหวัดฉะเชิงเทรา

2. เพื่อเปรียบเทียบคุณภาพชีวิตของผู้สูงอายุในชุมชนตำบลหนามแดง อำเภอเมืองจังหวัดฉะเชิงเทราจำแนกตามปัจจัยส่วนบุคคล

3. เพื่อศึกษาความสัมพันธ์ระหว่างการจัดสวัสดิการผู้สูงอายุของชุมชนตำบลหนามแดงกับระดับคุณภาพชีวิตของผู้สูงอายุในชุมชนตำบลหนามแดง อำเภอเมือง จังหวัดฉะเชิงเทรา

**สมมติฐานการวิจัย**

1. ปัจจัยส่วนบุคคลต่างกันมีคุณภาพชีวิตของผู้สูงอายุในตำบลหนามแดง อำเภอเมือง จังหวัดฉะเชิงเทราแตกต่างกัน

2. ปัจจัยด้านการจัดสวัสดิการผู้สูงอายุในตำบลหนามแดง อำเภอเมือง จังหวัดฉะเชิงเทรา มีความสัมพันธ์กับคุณภาพชีวิตของผู้สูงอายุในตำบลหนามแดง อำเภอเมือง จังหวัดฉะเชิงเทรา

**กรอบแนวความคิด**

**ตัวแปรอิสระ ตัวแปรตาม**

**ระดับคุณภาพชีวิตของผู้สูงอายุในเขต ในเขตชุมชนตำบลหนามแดง อำเภอเมือง จังหวัดฉะเชิงเทรา**

1. ด้านร่างกาย

2. ด้านจิตใจ

3. ด้านความสัมพันธ์ทางสังคม

4. ด้านความตระหนักในคุณค่าแห่งตน

5. ด้านความสัมพันธ์กับสมาชิกในครอบครัว

**ปัจจัยด้านบุคคล**

1. เพศ

2. อายุ

3. รายได้เฉลี่ยต่อเดือน

4. แหล่งรายได้ปัจจุบัน

5. จํานวนสมาชิกในครอบครัว

6. ลักษณะการอยู่อาศัยในครอบครัว

7. ความเป็นเจ้าของสถานที่พักอาศัย

8. สวัสดิการจากรัฐ

9. สมาชิกของกลุ่ม



**การจัดสวัสดิการผู้สูงอายุ ของชุมชนตำบลหนามแดง อำเภอเมือง จังหวัดฉะเชิงเทรา**

1. ด้านสุขภาพอนามัย

2. ด้านความปลอดภัยทางสังคม

3. ด้านที่อยู่อาศัย

4. ด้านนันทนาการ

**วิธีดำเนินการวิจัย**

ประชากร ได้แก่ ประชาชนในตำบลหนามแดง อำเภอเมือง จังหวัดฉะเชิงเทรา ที่มีอายุ 60 ปี ขึ้นไปมีจํานวนประชากรทั้งสิ้น 3,174 คน (สำนักงานทะเบียนราษฎร์ อำเภอเมือง จังหวัดฉะเชิงเทรา, 2566) การวิจัยเชิงปริมาณนี้เก็บข้อมูลจากกลุ่มตัวอย่าง จำนวน 355 คน

โดยกลุ่มตัวอย่างได้มาจากการคำนวณกลุ่มตัวอย่างเพื่อเป็นตัวแทนของกลุ่มประชากรในพื้นที่จังหวัดฉะเชิงเทรา ที่ระดับค่าความเชื่อมั่น 0.05 จากจำนวนประชากร 3,174 คน โดยได้ทำการศึกษาการสุ่มตัวอย่างจากวิธีการของ Taro Yamane (Yamane, 1973, p. 725)

เครื่องมือการวิจัย ได้แก่ แบบสอบถาม (Questionnaire) โดยได้นำเครื่องมือการวิจัยตรวจหาค่าความเที่ยงตรงและค่าความเชื่อมั่นด้วยการทดสอบกับประชากร 30 คน และใช้วิธีวัดหาค่าสัมประสิทธิแอลฟ่าของครอนบาค (Cronbach’s Alpha Coefficient) ในการหาค่าความเชื่อมั่นอยู่ที่ระดับ 0.7 ขึ้นไป

สถิติที่ใช้ในการวิเคราะห์ข้อมูล คือ สถิติเชิงพรรณนา โดยใช้สถิติค่าร้อยละ ค่าเฉลี่ย ค่าเบี่ยงเบน ค่ามาตรฐาน ค่าแจกแจงความถี่ และค่าพิสัย อธิบายข้อมูลคุณลักษณะทั่วไปของประชาชนจังหวัดฉะเชิงเทรา รวมไปถึง การจัดสวัสดิการผู้สูงอายุของชุมชน และสถิติเชิงอนุมาน ได้แก่ T-test F-test และ Pearson correlation เพื่อทดสอบ

**ผลการวิจัย**

การศึกษาคุณภาพชีวิตของผู้สูงอายุในเขตตำบลหนามแดง อำเภอเมือง จังหวัดฉะเชิงเทรา สามารถสรุปผลการศึกษาได้ดังนี้

**1. ลักษณะพื้นฐานส่วนบุคคล** พบว่า กลุ่มตัวอย่างส่วนใหญ่เป็นเพศหญิง คิดเป็นร้อยละ 71.80 มีอายุ 70-79 ปี คิดเป็นร้อยละ 49.30 มีรายได้ต่อเดือนต่ำกว่า 5,000 บาท คิดเป็นร้อยละ 55.80 แหล่งรายได้มาจากการค้าขาย/กิจการส่วนตัว คิดเป็นร้อยละ 40.60 ส่วนใหญ่ผู้สูงอายุมีจำนวนสมาชิกในครอบครัว 2-3 คน คิดเป็นร้อยละ 37.50 มีลักษณะการอยู่อาศัยแบบคู่สมรส คิดเป็นร้อยละ 45.60 เจ้าของสถานที่พักอาศัยของผู้สูงอายุ อยู่บ้านของบุตรหลาน คิดเป็นร้อยละ 36.10 ได้รับการสนับสนุนจากชุมชน คิดเป็นร้อยละ 49.00 และส่วนใหญ่ผู้สูงอายุเป็นสมาชิกกลุ่มชุมชน คิดเป็นร้อยละ 69.0 ดังตารางที่ 1

ตารางที่ 1 สรุปผลปัจจัยส่วนบุคคล

|  |  |
| --- | --- |
| ปัจจัย | เปอร์เซ็นต์ |
| เพศหญิง | 71.80 |
| อายุ 70-79 ปี | 49.30 |
| รายได้ต่อเดือน < 5,000 บาท | 55.80 |
| แหล่งได้มาจากการค้าขาย/กิจการส่วนตัว | 40.60 |
| จำนวนสมาชิกในครอบครัว | 37.50 |
| ลักษณะการอยู่อาศัยในครอบครัว คู่สมรส | 45.60 |
| ความเป็นเจ้าของสถานที่พักอาศัย | 36.10 |
| ได้รับการสนับสนุนสวัสดิการจากภาครัฐ | 49.00 |
| เป็นสมาชิกในชุมชน | 69.00 |

**2. ผลการศึกษา** การจัดสวัสดิการผู้สูงอายุของชุมชนตำบลหนามแดง อําเภอเมือง จังหวัดฉะเชิงเทรา ในภาพรวม มีค่าเฉลี่ยเท่ากับ (= 2.33) เมื่อพิจารณาเป็นรายด้าน มีการจัดสวัสดิการผู้สูงอายุอยู่ในระดับน้อยทุกด้าน เรียงลำดับค่าเฉลี่ยจากมากไปหาน้อย พบว่า อันดับที่ 1 ด้านความปลอดภัย มีค่าเฉลี่ย (= 2.41) ระดับการจัดสวัสดิการผู้สูงอายุอยู่ในระดับน้อย รองลงอันดับ 2 ด้านที่อยู่อาศัย มีค่าเฉลี่ย (= 2.35) อันดับ 3 คือ ด้านสุขภาพอนามัย มีค่าเฉลี่ย (= 2.29) และอันสุดท้ายด้านนันทนาการ มีค่าเฉลี่ย (= 2.28) ตามลำดับ ดังตารางที่ 2

ตารางที่ 2 ผลการศึกษาค่าเฉลี่ย (Mean) และค่าความเบี่ยงเบนมาตรฐาน (S.D.) ของระดับการจัดสวัสดิการผู้สูงอายุของ

ชุมชนโดยรวม

(n = 355)

|  |  |  |  |
| --- | --- | --- | --- |
| **การจัดสวัสดิการผู้สูงอายุ** |  | **S.D** | **ระดับความคิดเห็น** |
| ด้านสุขภาพอนามัย | 2.29 | 0.44 | น้อย |
| ด้านความปลอดภัยทางสังคม | 2.41 | 0.51 | น้อย |
| ด้านที่อยู่อาศัย | 2.35 | 0.49 | น้อย |
| ด้านนันทนาการ | 2.28 | 0.50 | น้อย |
| รวม | 2.33 | 0.49 | น้อย |

**3. ผลการศึกษา** คุณภาพชีวิตของผู้สูงอายุในเขตชุมชนตำบลหนามแดง อําเภอเมือง จังหวัดฉะเชิงเทรา ในภาพรวมอยู่ที่ระดับน้อย มีค่าเฉลี่ยเท่ากับ (= 2.27) มี เมื่อพิจารณาเป็นรายด้าน มีคุณภาพชีวิตทุกด้านอยู่ที่ระดับน้อย เรียงลำดับค่าเฉลี่ยจากมากไปหาน้อย คือ อันดับที่ 1 คือ คุณภาพชีวิตด้านความสัมพันธ์กับสมาชิกในครอบครัว ค่าเฉลี่ย (= 2.48) อันดับที่ 2 คุณภาพชีวิตด้านจิตใจ ค่าเฉลี่ย (= 2.36) อันดับที่ 3 คุณภาพชีวิตด้านร่างกาย ค่าเฉลี่ย (= 2.23) อันดับที่ 4 คุณภาพชีวิตด้านความตระหนักในคุณค่าแห่งตน ค่าเฉลี่ย (= 2.19) และอันดับที่ 5 คุณภาพชีวิตด้านความสัมพันธ์ทางสังคม ค่าเฉลี่ย (= 2.08) ตามลำดับ ดังตารางที่ 3

ตารางที่ 3 ผลการศึกษาค่าเฉลี่ย (Mean) และค่าความเบี่ยงเบนมาตรฐาน (S.D.) ของคุณภาพชีวิตของสูงอายุในเขตชุมชน

โดยรวม

(n = 355)

|  |  |  |  |
| --- | --- | --- | --- |
| **คุณภาพชีวิตของผู้สูงอายุ** |  | **S.D** | **ระดับความคิดเห็น** |
| ด้านร่างกาย | 2.23 | 0.47 | น้อย |
| ด้านทางจิตใจ | 2.36 | 0.45 | น้อย |
| ด้านความสัมพันธ์ทางสังคม | 2.08 | 0.51 | น้อย |
| ด้านความตระหนักในคุณค่าแห่งตน | 2.19 | 0.55 | น้อย |
| ด้านความสัมพันธ์กับสมาชิกในครอบครัว | 2.48 | 0.51 | น้อย |
| **ค่าเฉลี่ยรวม** | **2.27** | **0.50** | **น้อย** |

**ผลการทดสอบสมมติฐาน**

สมมติฐานที่ 1 เปรียบเทียบปัจจัยส่วนบุคคล ต่อคุณภาพชีวิตของผู้สูงอายุในชุมชนตำบลหนามแดง อำเภอเมือง จังหวัดฉะเชิงเทรา จำแนกตามปัจจัยส่วนบุคคล ผลการศึกษาพบว่า ปัจจัยด้านเพศ อายุ จำนวนสมาชิกในครอบครัว ลักษณะการอยู่อาศัยแตกต่างกัน ไม่เป็นไปตามสมมติฐานที่ตั้งไว้ และพบว่าปัจจัยด้านรายได้ต่อเดือน แหล่งรายได้ปัจจุบัน เจ้าของสถานที่พักอาศัย การสนับสนุนสวัสดิการจากภาครัฐ สมาชิกกลุ่มแตกต่างกันกับระดับคุณภาพชีวิตผู้สูงอายุต่างกันอย่างมีนัยสำคัญทางสถิติ 0.05 และ 0.01 เป็นไปตามสมมติฐานที่ตั้งไว้ ดังตารางที่ 4

ตารางที่ 4 สรุปผลการทดสอบสมมติฐาน

|  |  |  |  |  |  |  |  |
| --- | --- | --- | --- | --- | --- | --- | --- |
| ข้อ | ตัวแปร | **คุณภาพชีวิตของผู้สูงอายุ** | | | | | |
|  |  | ด้านร่างกาย | ด้านทางจิตใจ | ด้านความสัมพันธ์ทางสังคม | ด้านความตระหนักในคุณค่าแห่งตน | ด้านความสัมพันธ์กับสมาชิกในครอบครัว | **ภาพรวม** |
| ปัจจัยส่วนบุคคล | |  |  |  |  |  |  |
| 1 | เพศ | - | - | - | - | - | - |
| 2 | อายุ | - | - | - | - | - | - |
| 3 | รายได้ต่อเดือน | - | 0.05\* | - | - | - | - |
| 4 | แหล่งรายได้ | - | - | - | - | - | **0.019\*** |
| 5 | จํานวนสมาชิกในครอบครัว | - | - | - | - | - | - |
| 6 | ลักษณะการอยู่อาศัย | - | - | - | - | - | - |
| 7 | เจ้าของสถานที่พักอาศัย | - | 0.02\* | - | - | - | - |
| 8 | สวัสดิการจากภาครัฐ | - | 0.02\* | - | 0.01\* | - | 0.01\* |
| 9 | เป็นสมาชิก | - | - | 0.023\* | - | - | 0.049\* |

สมมติฐานข้อที่ 2 การจัดสวัสดิการผู้สูงอายุของชุมชนตำบลหนามแดง อำเภอเมือง จังหวัดฉะเชิงเทรา มีความสัมพันธ์กับระดับคุณภาพชีวิตของสูงอายุในชุมชนหนามแดง อําเภอเมือง จังหวัดฉะเชิงเทรา ผลการศึกษา พบว่า การจัดสวัสดิการผู้สูงอายุของชุมชนมีความสัมพันธ์เชิงบวกกับคุณภาพชีวิตของผู้สูงอายุในภาพรวม (r = 0.250) ด้าน ความปลอดภัยทางสังคม (r = 0.106\* ) ด้านที่อยู่อาศัย (r = 0.20\* ) ด้านนันทนาการ (r = 0.184\*) อย่างมีนัยสำคัญทางสถิติระดับ .05 และ .01 ส่วนด้านสุขภาพอนามัย (r = 0.078) ไม่สัมพันธ์กับการจัดสวัสดิการ ดังตารางที่ 4

ตารางที่ 4 สรุปผลการทดสอบสมมติฐานสมมติฐานที่ 2

|  |  |  |  |  |  |
| --- | --- | --- | --- | --- | --- |
|  | การจัดสวัสดิการผู้สูงอายุ | | | | |
| ด้านสุขภาพอนามัย | ด้านความปลอดภัยทางสังคม | ด้านที่อยู่อาศัย | ด้านนันทนาการ | ภาพรวม |
| ค่าสัมประสิทธิ์สหสัมพันธ์ | 0.078 | 0.106\* | 0.20\*\* | 0.184\*\* | 0.250\*\* |

\* นัยสำคัญทางสถิติที่ระดับ 0.05 \*\* นัยสำคัญทางสถิติที่ระดับ 0.01

ค่า r = ค่าความสัมพันธ์, ตัวเลขในวงเล็บ = ค่า Sig หรือ ค่า p-value

**อภิปรายผลการวิจัย**

การวิจัยนี้ พบว่า ผู้สูงอายุที่ตอบแบบสอบถาม ส่วนใหญ่เป็นเพศหญิงมากกว่าผู้ชาย อาจเป็นเพราะผู้สูงอายุในตำบลหนามแดง อำเภอเมือง จังหวัดฉะเชิงเทรา ส่วนใหญ่มีเพศหญิงมากกว่าเป็นเพศชาย กล่าวได้ว่า ผู้สูงอายุไม่ว่าเป็นเพศชายหรือเพศหญิงย่อมไม่มีผลทำให้ระดับคุณภาพชีวิตเปลี่ยนไปมีความสอดคล้องกับงานวิจัยของวัชพลประสิทธิ์ ก้อนแก้ว (2557) ได้ทำการศึกษาพฤติกรรมสุขภาพของผู้สูงอายุ ที่อาศัยในเขตเทศบาลตำบลคลองตำหรุ อำเภอเมืองชลบุรี พบว่า ผู้สูงอายุส่วนใหญ่เป็นเพศหญิง อายุระหว่าง 60-69 ปี มากกว่า 50 % มีสถานภาพสมรส มีการศึกษาระดับประถมศึกษา มีรายได้ ไม่เกิน 5,000 บาทต่อเดือน ส่วนใหญ่มีรายได้น้อยกว่ารายจ่าย แหล่งที่มาของรายได้ส่วนใหญ่ได้รับจากสวัสดิการจากรัฐ เป็นโรคความดันโลหิตสูงมากที่สุด

คุณภาพชีวิตของผู้สูงอายุโดยภาพรวมอยู่ที่ระดับน้อย มีค่าเฉลี่ยเท่ากับ (= 2.27) มี เมื่อพิจารณาเป็นรายด้าน มีคุณภาพชีวิตทุกด้านอยู่ที่ระดับน้อย เนื่องจากกลุ่มผู้สูงอายุระดับต้น อายุช่วง 70-79 ปี ซึ่งมีการเปลี่ยนแปลงทางสรีระยังไม่มาก ยังสามารถช่วยเหลือตนเองและปฏิบัติกิจวัตรประจำวันต่าง ๆ ได้ด้วยตนเอง ไม่มีงานวิจัยที่สอดคล้อง

ปัจจัยที่มีผลต่อระดับคุณภาพชีวิตของผู้สูงอายุในชุมชนตำบลหนามแดง อำเภอเมือง จังหวัดฉะเชิงเทรา จำแนกตามปัจจัยส่วนบุคคล ผลการศึกษาพบว่า ปัจจัยด้านเพศ อายุ จำนวนสมาชิกในครอบครัว ลักษณะการอยู่อาศัยในครอบครัว แตกต่างกันอย่างไม่มีนัยสำคัญทางสถิติ ไม่เป็นไปตามสมมติฐานที่ตั้งไว้ สอดคล้องกับงานวิจัยของจิราภรณ์ เกษร (2560) ศึกษาคุณภาพชีวิตของผู้สูงอายุในจังหวัดหนองคาย ผลการวิจัยพบว่า ผลการเปรียบเทียบคุณภาพชีวิตของผู้สูงอายุในจังหวัดหนองคายที่มีเพศต่างกัน โดยรวมมีคุณภาพชีวิตไม่แตกต่างกัน และสอดคล้องกับงานวิจัยของกนกอร เลิศลาภ (2561) ศึกษาคุณภาพชีวิตของผู้สูงอายุในเขตเทศบาลนครสกลนคร ผลการเปรียบเทียบระดับคุณภาพชีวิตของผู้สูงอายุในเขตเทศบาลนครสกลนคร จำแนกตามคุณลักษณะส่วนบุคคล ได้แก่ เพศ อายุ สถานภาพการสมรส ระดับการศึกษา อาชีพ และรายได้เฉลี่ยต่อเดือน พบว่าคุณภาพชีวิตของผู้สูงอายุในเขตเทศบาลนครสกลนคร ทั้งในภาพรวมและรายด้านทุกด้านไม่แตกต่างกัน

และพบว่า ปัจจัยด้านรายได้ต่อเดือน แหล่งรายได้ปัจจุบัน เจ้าของสถานที่พักอาศัย การสนับสนุนสวัสดิการจากภาครัฐ เป็นสมาชิก แตกต่างกันอย่างมีนัยสำคัญทางสถิติ 0.05 เป็นไปตามสมมติฐานที่ตั้งไว้ มีความสอดคล้องกับงานวิจัยของสอดคล้องกับการศึกษาของงานวิจัยของ สิริธร บัวแก้ว และปิยากร หวังมหาพร (2562) ได้ศึกษาคุณภาพชีวิตของผู้สูงอายุตำบลคึกคัก อำเภอตะกั่วป่า จังหวัดพังงา การวิจัยนี้มีวัตถุประสงค์เพื่อศึกษาคุณภาพชีวิตผู้สูงอายุเปรียบเทียบคุณภาพชีวิตผู้สูงอายุ แนวทางพัฒนาคุณภาพชีวิตของผู้สูงอายุ ตำบลคึกคักอำเภอตะกั่วป่า จังหวัดพังงา กลุ่มตัวอย่าง ได้แก่ ผู้สูงอายุในตำบลคึกคัก จำนวน 271 คน โดยวิธีการสุ่มแบบง่าย โดยใช้แบบสอบถามเป็นเครื่องมือในการวิจัย ค่าความเชื่อมั่นเท่ากับ 0.86 สถิติในการวิเคราะห์ข้อมูล ได้แก่ ค่าความถี่ ค่าร้อยละ ค่าเฉลี่ย ค่า S.D. ค่า t ความแปรปรวนแบบทางเดียว และรายคู่ด้วย LSD ผลการวิจัยลักษณะส่วนบุคคลพบว่า ผู้สูงอายุที่มี เพศ อายุ รายได้ต่อเดือน และอาชีพต่างกัน มีคุณภาพชีวิตด้านสภาพร่างกาย ด้านสภาพความเป็นอยู่ และด้านการตัดสินใจด้วยตนเอง แตกต่างกันอย่างมีนัยสำคัญทางสถิติที่ระดับ 0.05 ส่วนแนวทางการพัฒนาคุณภาพชีวิตของผู้สูงอายุ พบว่า ควรส่งเสริมการออกกำลังกาย การรับประทานอาหารที่ถูกสุขลักษณะครบถ้วน การดูแลสุขภาพการสร้างเครือข่ายชุมชน การมีส่วนร่วมกับหน่วยงานที่เกี่ยวข้อง การจัดสวัสดิการที่เหมาะสมกับสภาพปัจจุบัน และจัดกิจกรรมทางศาสนา/สังคม เพิ่มขึ้น

การจัดสวัสดิการผู้สูงอายุ ของชุมชนตำบลหนามแดง อำเภอเมือง จังหวัดฉะเชิงเทรามีความสัมพันธ์กับระดับคุณภาพชีวิตของผู้สูงอายุในชุมชนตำบลหนามแดง อำเภอเมือง จังหวัดฉะเชิงเทราหรือไม่ ผลจากการศึกษา พบว่า การจัดสวัสดิการผู้สูงอายุของชุมชนมีความสัมพันธ์เชิงบวกกับคุณภาพชีวิตของผู้สูงอายุในภาพรวม (r = 0.250) ด้านความปลอดภัยทางสังคม (r = 0.106\* ) ด้านที่อยู่อาศัย (r = 0.20\*) ด้านนันทนาการ (r = 0.184\*) อย่างมีนัยสำคัญทางสถิติ ยกเว้น ด้านสุขภาพอนามัย (r = 0.078) ไม่มีนัยสำคัญทางสถิติ มีความสอดคล้องกับงานวิจัยของ สุภาภรณ์ ตันตินันทตระกูล, จิรกุล ครบสอน, นงลักษณ์ วิชัยรัมย. (2565). ทำการศึกษาเรื่องปัจจัยที่มีความสัมพันธ์กับคุณภาพชีวิตของผู้สูงอายุในชุมชนบางโพธิ์เหนือ อําเภอสามโคก. จังหวัดปทุมธานี มีวัตถุประสงค์เพื่อศึกษาปัจจัยที่มีความสัมพันธ์กับคุณภาพชีวิตของผู้สูงอายุในชุมชนบางโพธิ์เหนือ อำเภอสามโคก จังหวัดปทุมธานี กลุ่มตัวอย่าง คือ ผู้สูงอายุอาศัยในชุมชมบางโพธิ์เหนือ ที่ยินดีตอบแบบสอบถามจำนวน 220 คน เครื่องมือใช้ในการวิจัย ประกอบด้วยแบบบันทึกข้อมูลปัจจัยส่วนบุคคล แบบสอบถามความสามารถในกิจวัตร ขั้นพื้นฐานของผู้สูงอายุ แบบวัดคุณภาพชีวิตของผู้สูงอายุขององค์การอนามัยโลกชุดย่อฉบับ ภาษาไทย วิเคราะห์ข้อมูลส่วนบุคคลและความสามารถในกิจวัตร ขั้นพื้นฐานของผู้สูงอายุ ใช้สถิติเชิงพรรณนา และวิเคราะห์ข้อมูลความสัมพันธ์คุณภาพชีวิต โดยใช้สัมประสิทธิ์สหสัมพันธ์แบบเพียร์สัน ผลการศึกษาพบว่า คุณภาพชีวิตโดยรวมของผู้สูงอายุ มีความสัมพันธ์ทางบวกกับความสามารถในการทำกิจวัตประจำวันขั้นพื้นฐานของผู้สูงอายุอย่างมีนัยสำคัญทางสถิติ นอกจากนั้นยังพบว่า ปัจจัยส่วนบุคคล ได้แก่การศึกษา รายได้ และปัญหา สุขภาพ/โรคประจำตัว มีความสัมพันธ์ทางบวกกับคุณภาพชีวิตโดยรวมของผู้สูงอายุอย่างมีนัยสำคัญทางสถิติผลการวิจัยครั้งนี้สามารถนำไปใช้เป็นข้อมูลพื้นฐานในการวางแผนและ พัฒนาการจัดตั้งโรงเรียนผู้สูงอายุในชุมชนบางโพธิ์เหนือ อำเภอสามโคก จังหวัดปทุมธานี

**ข้อเสนอแนะ**

1. ควรศึกษาเปรียบเทียบระหว่างกลุ่มศึกษาในพื้นที่เขตชนบท เพื่อจะได้ทราบว่าวิถีชีวิตที่แตกต่างกันนั้นทำให้คุณภาพชีวิตของผู้สูงอายุแตกต่างกันหรือไม่

2. ควรมีการศึกษาคุณภาพชีวิตของผู้สูงอายุเชิงผสมผสานกับเชิงสำรวจ เพื่อเติมเต็มช่องว่างแต่ละประเภท

3. ควรมีการศึกษาปัจจัยอื่น ๆ ที่เกี่ยวข้องกับคุณภาพชีวิตของผู้สูงอายุเพิ่มเติม เช่น ปัจจัยด้านการสนับสนุนของครอบครัว เป็นต้น

**กิตติกรรมประกาศ**

การศึกษาค้นคว้าอิสระฉบับนี้ สำเร็จสมบูรณ์ได้ด้วยความเมตตาและความช่วยเหลือจาก ผู้ช่วยศาสตราจารย์ ดร.กนิษฐา แย้มโพธิ์ใช้ อาจารย์ที่ปรึกษาหลักที่ได้กรุณาให้ความรู้ให้คำปรึกษา ชี้แนะแนวทางและตรวจสอบความถูกต้องและแก้ไขขอบกพร่องต่างๆ เพื่อให้งานวิจัยฉบับนี้มีความถูกต้องสมบูรณ์ และขอขอบคุณอาจารย์ทุกท่านที่ได้มอบวิชาความรู้ต่างๆ ซึ่งเป็นพื้นฐานของการทำวิจัยในครั้งนี้และขอกราบขอบพระคุณบิดา มารดาเป็นอย่างสูง ที่ให้การสนับสนุนกำลังทรัพย์

กำลังกายและกำลังใจที่ดีตลอดระยะเวลาที่ผ่านมา

**เอกสารอ้างอิง**

กนกอร เลิศลาภ. (2561). คุณภาพชีวิตของผู้สูงอายุในเขตเทศบาลนครสกลนคร.วิทยานิพนธ์รัฐประศาสนศาสตร์มหาบัณฑิต,

สาขาวิชารัฐประศาสนศาสตร์, บัณฑิตวิทยาลัย,มหาวิทยาลัยราชภัฏสกลนคร.

กรมกิจการผู้สูงอายุ. (2566). แนวโน้ม สาเหตุ และผลที่ตามมาของการมีอายุสูงขึ้นของประชากร. สืบค้น 25 ธันวาคม 2566.

จาก <http://www.dop.go.th/th>.

กรมพัฒนาสังคมและสวัสดิการ. (2565). การรับรู้ของผู้สูงอายุ. สืบค้น 25 ธันวาคม 2566. จาก http://www.dsdw.go.th.

กระทรวงการพัฒนาสังคมและความมั่นคงของมนุษย์. (2564). ระบบดูแลและคุ้มครองพิทักษ์สิทธิ์ ผู้สูงอายุในระดับพื้นที่.

สืบค้น 25 พฤศจิกายน 2566. จาก <https://www.dop.go.th/th>.

กองสถิติสังคม สำนักงานสถิติแห่งชาติ กระทรวงดิจิทัลเพื่อเศรษฐกิจและสังคม. (2567). การสำรวจประชากรสูงอายุใน

ประเทศไทย พ.ศ 2567. กรุงเทพฯ: กองสถิติสังคม สำนักงานสถิติแห่งชาติ กระทรวงดิจิทัลเพื่อเศรษฐกิจและสังคม.

จิราภรณ์ เกษร. (2560). คุณภาพชีวิตของผู้สูงอายุในจังหวัดหนองคาย. วิทยานิพนธ์,รัฐประศาสนศาสตรมหาบัณฑิต,

สาขาวิชารัฐประศาสนศาสตร์, บัณฑิตวิทยาลัย,มหาวิทยาลัยราชภัฏมหาสารคาม.

เทศบาลนครฉะเชิงเทรา. (2567). รายงานสถิติผู้สูงอายุในเทศบาลฉะเชิงเทรา. ฉะเชิงเทรา: กองแผนและยุทธศาสตร์

สำนักงานเทศบาลเมืองฉะเชิงเทรา จังหวัดฉะเชิงเทรา.

สิริธร บัวแก้ว และปิยากร หวังมหาพร. (2562). คุณภาพชีวิตของผู้สูงอายุตำบลคึกคัก อำเภอตะกั่วป่า จังหวัดพังงา.

วารสารสหวิทยาการวิจัย ฉบับบัณฑิตศึกษา, วิทยาลัยบัณฑิตศึกษา ด้านการจัดการมหาวิทยาลัยศรีปทุม.

สุภาภรณ์ ตันตินันทตระกูล, จิรกุล ครบสอน, นงลักษณ์ วิชัยรัมย. (2565). ปัจจัยที่มีความสัมพันธ์กับคุณภาพชีวิตของผู้สูงอายุ

ในชุมชนบางโพธิ์เหนือ อําเภอสามโคก.จังหวัดปทุมธานี.วารสารสังคมศาสตร์และมานุษยวิทยาเชิงพุทธ, 7(11),1-19.

วัชพลประสิทธิ์ ก้อนแก้ว. (2557). พฤติกรรมสุขภาพของผู้สูงอายุที่อาศัยในเขตเทศบาลตำบลคลองตำหรุ อำเภอเมืองชลบุรี.

วิทยานิพนธ์รัฐประศาสนศาสตรมหาบัณฑิต สาขาวิชาการบริหารทั่วไป มหาวิทยาลัยบูรพา.

Taro Yamane*.* (1973). Statistics: an introductory analysis. New York: New York: Harper. & Row.